ซีไอเอ็มบีหวังโกยค่าที่ปรึกษา
&#8220;ซีไอเอ็มบี ไทย&#8221; คาดรายได้ค่าธรรมเนียมจากธุรกิจวาณิชธนกิจปีนี้โตกว่า 50%
7 มิ.ย. 2556

“ซีไอเอ็มบี ไทย” คาดรายได้ค่าธรรมเนียมจากธุรกิจวาณิชธนกิจปีนี้โตกว่า 50%
นายสิทธิไชย มหาคุณ ผู้ช่วยกรรมการผู้จัดการใหญ่ สาย Corporate Finance Group ธนาคารซีไอเอ็มบี ไทย เปิดเผยว่า ธนาคารคาดว่าในปีนี้จะมีรายได้ค่าธรรมเนียมจากธุรกิจวาณิชธนกิจเฉพาะในส่วนตลาดทุนเติบโตขึ้นจากปีที่ผ่านมาไม่ต่ำกว่า 50% เนื่องจากในช่วง 5 เดือนแรกของปีนี้ ธนาคารได้รับการแต่งตั้งที่ปรึกษางานประเภทการเสนอขายหลักทรัพย์ให้ประชาชนทั่วไป (ไอพีโอ) แล้ว 4 ดีล งานควบรวมและเข้าซื้อกิจการจำนวน 6 ดีล และงานเป็นผู้จัดการกองทุนอสังหาริมทรัพย์อีก 4 ดีล คิดเป็นมูลค่างานรวมกว่า 3 หมื่นล้านบาท
“ปีนี้เราน่าจะปิดได้ประมาณ 14 ดีล แยกเป็นกองทุนอสังหาริมทรัพย์ มูลค่าประมาณ 1.5 หมื่นล้านบาท ไอพีโอ 7,500 ล้านบาท และควบรวมเข้าซื้อกิจการ 7,000-8,000 ล้านบาท ยังไม่นับรวมงานอีกจำนวนหนึ่งที่ยังอยู่ระหว่างเจรจา ซึ่งบางส่วนอาจข้ามไปถึงปีหน้า” นายสิทธิไชย กล่าว
นายสิทธิไชย กล่าวว่า สาเหตุที่ในปีนี้ลูกค้าธุรกิจหันมาสนใจเข้าระดมเงินในตลาดทุนค่อนข้างมาก เป็นเพราะลูกค้าบางส่วนต้องการเร่งออกกองทุนอสังหาริมทรัพย์ ก่อนที่จะต้องแปลงสภาพเป็นทรัสต์เพื่อการลงทุนในอสังหาริมทรัพย์ (REIT) ในปีหน้าตามเกณฑ์ของ ก.ล.ต. ขณะเดียวกันดัชนีตลาดหลักทรัพย์ไทยในช่วงสิ้นปีนี้ก็มีแนวโน้มขึ้นไปถึง 1,800 จุด โดยอัตราส่วนราคาต่อกำไร 14 เท่า ทำให้การเข้าจดทะเบียนในตลาดหลักทรัพย์ยังเป็นตัวเลือกที่น่าสนใจของธุรกิจ
“แนวโน้มการออกกองทุนอสังหาริมทรัพย์และการเข้าจดทะเบียนในตลาดหรือไอพีโอช่วงนี้ร้อนแรงมาก ธุรกิจที่เป็นลูกค้าสินเชื่อของธนาคารก็เริ่มเข้ามาคุยกับเรามากขึ้น โดยดีลไอพีโอ 4 รายของเราปีนี้เป็นลูกค้าไทย 2 ราย จีน 1 ราย และเวียดนาม 1 ราย ส่วนการควบรวมและเข้าซื้อกิจการจะอยู่ในอุตสาหกรรมยานยนต์ อาหารเครื่องดื่ม กระดาษ สุขภาพ และอสังหาริมทรัพย์” นายสิทธิไชย กล่าว
นายสิทธิไชย กล่าวอีกว่า จากปริมาณงานที่เพิ่มขึ้นในปีนี้ ทำให้ธนาคารมีแผนจะขยายทีมงานวาณิชธนกิจจากปัจจุบัน 13 คน เพิ่มเป็น 16 คน นอกจากนี้จะมีการทำงานร่วมกับทีมวาณิชธนกิจของซีไอเอ็มบี กรุ๊ป ที่มีอยู่กว่า 40 คน ใน 7 ประเทศในเอเชียแปซิฟิกอย่างใกล้ชิด เพื่อนำจุดแข็งจากเครือข่ายระดับภูมิภาคมาดึงดูดลูกค้าให้เข้ามาใช้บริการธนาคารเพิ่มขึ้น